中秋翫月分韻得一字
作者：李流謙
朝代：宋

paragraphs: 向來高樓月，人境居第一。
天福不得再，天意亦叵測。
濁河幸一澄，威鳳乃屢出。
過日惜清玩，草具成勝集。
共詠昔年詩，仍是昔年客。
酒闌感存沒，悲歡異今昔。
懷我盤谷翁，蘂宮此何夕。
仰瞻雲漢章，正恐翁手緝。
躡雲侍琅輿，頗恨無此骨。
拭淚罷清酌，覽鏡有華髮。